KKP บวก 3% จับตา Q3 โตต่อ บุ๊กค่าฟีดีล TLI หนุน แนะซื้อเคาะเป้า 88 บาท
KKP บวก 3% จับตาผลงาน Q3/65 โตต่อ บันทึกค่าฟีจากบล.เกียรตินาคินภัทร เป็นที่ปรึกษาการเงินหุ้นไอพีโอ “ไทยประกันชีวิต” หรือ TLI โบรกแนะซื้อเคาะเป้า 88  บาท
KKP บวก 3% จับตาผลงาน Q3/65 โตต่อ บันทึกค่าฟี "บล.เกียรตินาคินภัทร" เป็นที่ปรึกษาการเงินหุ้นไอพีโอ TLI แนะซื้อเคาะเป้า 88  บาท
25 ก.ค. 2565

ผู้สื่อข่าวรายงานว่า วันนี้(25ก.ค.2565) ราคาหุ้นธนาคารเกียรตินาคินภัทร จำกัด (มหาชน) หรือ KKP ณ เวลา 16.00 น. อยู่ที่ระดับ 65.00 บาท บวก 2.00 บาท หรือ3.17% ด้วยมูลค่าซื้อขาย 499 ล้านบาท ราคาสูงสุด 65.25 บาท ราคาต่ำสุด 63.25 บาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ว่า แนวโน้มไตรมาส 3/2565 กำไรของ KKP จะเติบโตต่อเนื่อง เมื่อเทียบกับช่วงเดียวกันของปีก่อน และเทียบกับไตรมาสที่ผ่านมา เพราะสินเชื่อที่ขยายตัวสูง อีกทั้งคาดได้แรงหนุนจากรายได้ค่าธรรมเนียมวาณิชธนกิจ (บริษัทหลักทรัพย์เกียรตินาคินภัทร จำกัด (มหาชน)) มีดีล IPO ขนาดใหญ่ (บมจ.ไทยประกันชีวิต หรือ TLI) อยู่ในมือ
สำหรับภาพรวมปี 2565 กำไรสุทธิจะเติบโต 28% คงคำแนะนำซื้อ ราคาเป้าหมายที่ 88 บาท และคง KKP เป็นหุ้นเด่นกลุ่มธนาคารขนาดกลาง-เล็ก (กลุ่ม Auto Lender)
นักวิเคราะห์หลักทรัพย์ บริษัทหลักทรัพย์ ฟิลลิป (ประเทศไทย) จำกัด ระบุว่า แนะนำ “ซื้อ” หุ้น KKP มูลค่าพื้นฐานที่ 81 บาท ทั้งนี้ KKP ยังคงเป็นธนาคารที่มีสินเชื่อเติบโตโดดเด่นที่สุดในปี 2565 ทำให้รายได้ดอกเบี้ยเติบโตต่อ ทั้งนี้ คงประมาณการกำไรปี 65 ไว้ที่ 7.8 พันล้านบาท เพิ่มขึ้น 24% คาดปันผลครึ่งปีแรก 1 บาทต่อหุ้น
ทางด้านบริษัทหลักทรัพย์ เคทีบีเอสที (ประเทศไทย) จำกัด (มหาชน) แนะนำ “ซื้อ” KKP ราคาเป้าหมาย 80 บาท คาดว่าแนวโน้มกำไรสุทธิไตรมาส 3/2565 จะเพิ่มขึ้น ทำให้กำไรสุทธิในปี 2565 อยู่ที่ 7.5 พันล้านบาท เพิ่มขึ้น 20%
 